钦定古今图书集成/明伦汇编/官常典/第645卷 > 后汉
## 钦定古今图书集成/明伦汇编/官常典/第645卷 > 后汉

后汉仍承秦制，大县置令，小县置长，皆有丞、尉佐之。
乡有三老、游徼、啬夫，亭有亭长，里有里《魁边》，县有障
塞尉之属。

按：《后汉书百官志》：“每县邑道大者置令一人，千石；其
次置长四百石，小者置长三百石。侯国之相秩次亦
如之。”本注曰：“皆掌治民，显善、劝义、禁奸、罚恶、理讼、平
贼、恤民时务。秋冬集课，上计于所属郡国。”

凡县主蛮夷曰“道”，公主所食汤沐曰“国。”县万户以上
为令，不满为长，侯国为相，皆秦制也。

丞各一人，尉，大县二人，小县一人。《本注》曰：“丞署文书，
典知仓狱。尉主盗贼。凡有贼发，主名不立，则推索行
寻，案察奸宄，以起端绪。”

各署诸曹掾史本注曰：“诸曹略如郡员。五官为廷掾，
监乡五部，春夏为劝农掾，秋冬为制度掾。”

乡置有秩、三老、游徼。本注曰：“有秩，郡所署，秩百石，掌
一乡人。其乡小者，县置啬夫一人。皆主知民善恶，为
役先后，知民贫富，为赋多少，平其差品。三老掌教化，
凡有孝子、顺孙、贞女、义妇、让财、救患及学士为民法
式者，皆扁表其门，以兴善行。游徼掌徼循，禁司奸盗。
又有乡佐，属乡主民收赋税。”

亭有亭长，以禁盗贼。《本注》曰：“亭长，主求捕盗贼。”丞，望
都尉。

里有里魁，民有什伍，善恶以告。本注曰：“里魁掌一里
百家，什主十家，伍主五家，以相检察。民有善事恶事，
以告监官。”

边县有障塞尉。本注曰：“掌禁备羌夷犯塞。”其郡有盐
官、铁官、工官、都水官者，随事广狭置令、长及丞，秩次
皆如县道，无分士，给均本吏。本注曰：“凡郡县出盐多
者置盐官，主盐税。出铁多者置铁官，主鼓铸。有工多
者置工官，主工税物。有水池及鱼利多者置水官，主
平水收渔税。在所诸县均差吏更给之。置吏随事，不”
具县员。

〈注〉应劭《汉官》曰：“《前书百官表》云：‘万户以上为令，万户以下为长。三边，始孝武皇帝所开，县户数百而或为令。荆阳、江南七郡，唯有临湘、南昌、吴三令尔。及南阳穰中，土沃民稠，四五万户而为长。桓帝时，以江南阳安为女公主邑，改号为令。主薨，复其故’。”若此为系其本。俗说令、长以水土为之，及秩高下，皆无明文。班固通儒，述一代之书，斯近其真。　胡广曰：“秋冬岁尽，各计县户口垦田，钱谷入出，盗贼多少，上其集簿。丞、尉以下，岁诣郡，课校其功，功多尤为最者，于廷尉劳勉之，以劝其后。负多尤为殿者，于后曹别责，以纠怠慢也。诸对辞穷尤困，收主者掾史，关白太守，使取法，丞、尉缚责，以明下转相督敕，为民除害也。”明帝诏书，不得僇辱黄绶，以别小人吏也。　《史记》：“秦并天下，夷郡县，销兵刃，示不复用。”　应劭《汉官》曰：“大县丞左右尉，所谓命卿三人。小县一尉一丞，命卿二人。雒阳令秩千石；丞三人，四百石；孝廉左尉，四百石；孝廉右尉，四百石；员吏七百九十六人，十三人。四百石。乡有秩。狱史五十六人，佐史；乡佐七十七”人，斗食令史、啬夫，假，五十人；官掾史干小史，二百五十人；书佐，九十人，循行二百六十人。乡户五千，则置有秩。　《风俗通》曰：“秩则田间大夫”，言其官裁有秩耳。啬者，省也；夫，赋也，言消息百姓，均其役赋。国家制度，大率十里一

乡　。《汉官仪》曰：“民年二十三为正，一岁以为卫士，一岁为材官骑士，习射御、骑驰战阵。八月，太守、都尉、令、长、相、丞、尉会都试课殿最。水家为楼船，亦习战射。行船过郡，太守各将万骑行障塞，烽火追卤。置长史一人，丞一人，治兵。民当兵行，长领置部尉千人，司马、候、农都尉皆不治民，不给卫士。材官、楼船年五十六老衰” ，乃得免为民就田，应合选为亭长。亭长课徼，巡尉、游徼。亭长皆习设备五兵。五兵弓弩戟楯、刀剑、甲铠。鼓吏赤帻行縢，带剑佩刀，持楯被甲，设矛戟，习射。设十里一亭，亭长亭候。五里一邮，邮间相去二里半，司奸盗。亭长持二尺板以劾贼，索绳以收执贼。《风俗通》曰：“汉家因秦，大率十里一亭，亭，留也，盖” 行旅宿会之所馆。亭吏旧名负弩，改为长，或谓亭父。《周礼》：“五家为邻，四邻为里。” 里者，止也。里有司，司五十家共居止，同事旧欣，通其所也　。胡广曰：“盐官掊坑而得盐，或有凿井煮海水而以得之者。” 铸铜为器械，富铸冶之时，扇炽其火，谓之鼓铸。

### 章帝建初元年夏五月辛卯初举孝廉郎中宽博有谋任典城者以补长相

按：《后汉书章帝本纪》云云。

### 和帝永元七年诏有司详选郎官出补长相

按《后汉书和帝本纪》，永元七年夏四月，诏曰：“元首不
明，化流无良，政失于民，谪见于天。深惟庶事，五教在
宽，是以旧典因孝廉之举，以求其人。有司详选郎官
宽博有谋才任典城者三十人，既而悉以所选郎出
补长相。”

### 安帝永初元年九月丁丑诏自今长吏被考竟未报自非父母丧无故辄去职者剧县十岁平县五岁以上乃得次用

按：《后汉书安帝本纪》云云。

### 元初六年春二月壬子诏三府选掾属高第能惠利牧养者各五人光禄勋与中郎将选孝廉郎宽博有谋清白行高者五十人出补令长丞尉

按：《后汉书安帝本纪》云云。